**Иманқұлова Салтанат Меркібайқызы,**

**әл-Фараби атындағы ҚазҰУ-дың доценті, ф.ғ.к.**

e-mail: isalta\_69@mail.ru

**ТІЛ – ТҰЛҒА МЕН МӘДЕНИЕТ ӨНІМІ**

**Аңдатпа.** Мақалада тілдің адам өмірі мен тәрбиесінде, жеке тұлға ретінде қалыптасуында маңызы ерекше екендігі сөз етіледі. Тілдің таным құралы, мәдениет құралы ретінде адамның іс-әрекетін, өмір салтын, дүниетанымын, ұлттық мінезін, ділін, идеологиясын анықтайтындығы анықталады.

Ұлттық болмысын, ұлттық мінезін қалыптастыра алмаған ұлт әр уақытта әлсіз, ол өзінің Отанын, жерін, елін, елім деген тұлғаларын қорғай алмайтыны талданады.

**Тірек сөздер:** мәдениетаралық коммуникация, тілтаным, ұлттық мінез-құлық, ұлттық болмыс.

**Аннотация.** В статье подчеркивается значение языка в становлении и развитии человеческой жизни и личности. Язык – как средство познания, как средство культуры определяет его деятельность, образ жизни, мировоззрение, национальный характер, менталитет, идеологию. Анализируется, что нация, которая не может сформировать национальную идентичность, национальный характер, всегда уязвима и она не может защитить свою родину, землю, страну или личность.

**Ключевые слова:** межкультурная коммуникация, языкознание, национальный характер, национальное бытие.

**Annotation.** The article emphasizes the importance of language in the formation and development of human life and personality. Language – in a means of knowledge, as a means of culture determines its activity, lifestyle, worldview, national character, mentality, ideology. It is analyzed that a nation that cannot form a national identity, a national character, is always vulnerable and it cannot protect its homeland, land, country or person.

**Key words:** intercultural communication, linguistics, national character, national being.

Бүгінгі таңда техникалық революцияның қарқынды дамуымен ұлтаралық, мәдениетаралық байланыс ешқандай шектеусіз, кедергісіз қарқынды дамуда. Осыған орай бір ұлт пен екінші ұлттың, бір ел мен екінші елдің тілі мен танымын, мәдениеті мен болмысын зерттеу әлем жұртшылығының қызығушылығын тудырып отыр. Профессор Р.Әмір айтқандай: «Қазақ тілінің бұдан былайғы өрісі оның ақпараттық мазмұнының құнарлығына, сол ақпаратты жеткізу, хабарлау, мәдениетінің дәрежесіне бағынышты» [1, 177 б]. Бұл мәселені лингвистика, мәдениеттану, философия, психология және т.б. гуманитарлық сала мамандары тек біржақты қарамай, түрлі қырынан өзара байланыста қарастырып жатыр.

 Мәдениетаралық коммуникация – әр түрлі ұлт өкілдерінің әрқайсысының жеке тұлға ретіндегі тілдік және мәдени айырмашылықтарының толық және жан-жақты көрінетін тұсы. Мұндай әр түрлі ұлт өкілдері қатысқан  мәдениеттер  тоғы­сында әр адам жеке тұлға, сол қоғамның белді мүшесі немесе белгілі бір ұлттық мәдениет өкілі әрі осы әрекеттің  бір субъектісі ретінде сахнаға шығады. Жеке тұлғаның түрлі қырларын, мінез-құлқын тілі арқылы танып, соның негізінде ұлттың болмысын, танымын білудің де маңызы зор.

 «Тіл – тұлға мен мәдениет өнімі». «Баланы қоршаған ортаның ұлттық мәдениеті оның тәрбиесіне де ықпал етеді» [2, 25 б]. [Соның](file:///%5C%5C%5C%5C%5C%D0%A1%D0%BE%D0%BD%D1%8B%D2%A3) ішінде адам өмірінде, оның тәрбиесінде, жеке тұлға ретінде қалыптасуында тілдің маңызы ерекше. Тіл адамның қоршаған ортасын, сол ортада қалыптасқан мәдениетті бейнелейді, мәдениетті сақтап, ұрпақтан-ұрпаққа, әкеден балаға жеткізеді. Тіл – таным құралы, адам оның көмегімен әлемді, мәдениетті танып біледі. Сондай-ақ тіл – мәдениет құралы, ол адамды тұлға ретінде қалыптастырады, оның іс-әрекетін, өмір салтын, дүниетанымын, ұлттық мінезін, ділін, идеологиясын анықтайды.

 Ұлттық мінез дегеніміз не? Бұл сөзді бір шеңбердің көлеміне сыйғызу мүмкін болмағандықтан, 30-дан астам анықтамасы бар көрінеді. Ұлттық мінез деп бір халыққа тән қайталанбас ерекшелікті айтамыз. Оның ар жағында ұлттық ерік-жігер, қайрат, намыс жатыр. Ұлттық мінез, неден көрінеді дегенге келсек, ең алдымен жүріс-тұрысымыздан, мәдениетімізден, сөзімізден, дүниетаным, дәстү­рімізден көрініс табады.

 Көптеген пікірлердің ішіндегі (Д.Б. Парыгин. [3, 74 б]; Н. Джандильдин [4, 122 б]; С.М. Арутюнян[5, 31 б]; Н.А. Ерофеев [6, 16 б]; Ю.В. Бромлей [7, 94]) бұл ұлттық мінезге «белгілі бір ұлттың өзіне ғана тән, өзгеше мінез-құлықтардың жиынтығы емес, жалпыадамзаттық мінез-құлықтардың өзгеше әмбебап жиынтығы» деген пікірге толықтай қосыла алмаймыз. Себебі әр халықтың тұрмыс-тіршілігіне байланысты өзіндік ерекшелігі, болмысы, мінезі бар екенін ешкім жоққа шығара алмайды. Тіпті кескін-келбеті, бітіміне қарап біз қай ұлт өкілі екенін шамалап болса да болжаймыз, кейде дәл тауып жатамыз. Тұлғаның киім киісінен, тілінен де қай ұлтқа жататыны байқалып тұрады. Ал онымен қарым-қатынасқа түскен кезде ұлттық мінез бірден болмаса да, ақырындап сезіле бастайды. «Сондықтан ұлттық мінезді сол халықтың бүкіл өмірін, болмысын, тіпті тарихын ашып беретін кілт деуге болады» [6, 12 б].

 Ұлттық мінез жайында неміс жазушысы Генрих Бёлл: «Орыстар – міндетті түрде қауға сақалды, сезімге берілгіш, қияли, голландиялықтар - епсіз, аңғал, ағылшындар – өркөкірек не оқу соққан, француздар – тым сезімтал не тым ақылды, немістер – музыкадан басқаға мойын бұрмайтын не тұздалған қырыққабаттан бас алмайтын, венгрлер – өр көңілді, жұмбак, шырпыдай тез тұтанатын қызба» деп әр халыққа таңылған ұлттық мінезге қатты сын айтқан болатын [8, 18 б].

Сол сияқты өзбек халқын – саудаға жақын халық, қазақты – жайбасар халық, қытайды – құмырсқадай қаптаған халық, скандинавиялықтарды – салқынқанды халық, кав­каздықтарды – қызуқанды халық, тау халқы деп ұлт мінезіндегі оғаш қылықтар, мүмкін ерекшеліктерге байыппен қарауымыз қажет. Ол сөздер қашан айтылғанын, не себептен айтылғанын анықтап алғанымыз жөн. Шындығында ұлттық қасиетті өзгенің өлшемімен таразылауға болмайды. Кейбір зерттеушілер ұлттық мінез тек тұрмыстық санаға ғана тән, ғылыми санада болмайды, халықтың «типтік» мінез-құлқы дегендердің барлығы шартты нәрсе деп есептейді [6, 12 б]..

 Белгілі бір халықтың ұлттық мінезі дегенде ойымызға алдымен сол халықпен байланыстыратын стереотиптер жиынтығы келеді. Стереотиптер туралы көп еңбектер жазылды, ғылыми зерттеулер жасалып жатыр. Бұл ұғымға берілген көптеген анықтамаларды жинақтай келе қосарымыз, стереотип – оқиғаларға, адамдарға қатысты халық арасында кеңінен қалыптасқан жалпы түсінік.

Дүниенің тілдік бейнесі стереотиптер арқылы қалыптасады. Оның үстірт және түбегейлі дейтін екі түрі болады. Түбегейлі стереотиптер тұрақтылық қасиетіне ие бола отырып, ұлттық сипаттағы ерекшеліктерді зерттеуге дерек бола алады.

Стереотип «ұлттық мінез» ұғымымен тығыз байланысты дедік. Мінез-құлық адам өмірінен хабар беретін, оның іс-әрекетінде көрініп тұратын дара ерекшеліктер жиынтығы. Мысалы, қазақ халқын кең пейілді, қонақжай деп санайтындардың саны жеткілікті. Оның кең пейілділігін жерінің кеңдігімен байланыстырса, қонақжайлылығын сол ұғымға деген түсініктердің қалыптасып қалғанымен түсіндіріледі. Қонақты «құт», «ырыс», «береке» әкелуші деп санайтын қазақ, оған бар жылы-жұмсағын алдына қойып, өзі жемесе де, қонағының көңілінен шығуды ойлайды. Қонақтың риза болғаны, қонақтан алған батасы оның өмірін өзгертетініне, шаңырағына шаттық әкелетініне іштей сенеді. Сол үшін барын салады. Осыған байланысты халық арасында «қонақ» сөзіне байланысты қаншама тіркестер қалыптасып кеткен.

**Арнайы қонақ.** Ол – әдейі шақырылған ағайын-туыс, дос-жаран, көрші-қолаң, құда-құдағи, сыйлы, құрметті кісілер.

 **Құдайы қонақ**. Бұлар – шалғай елден, алыс жерден жолаушылап жүріп сапарында көлігі болдырып немесе жолдан адасып, шаршап, тынығу үшін қонған тосын, **бөгде қонақ.**

**Қыдырма** қонақ. Үйден-үйді, ауылдан-ауылды кезіп, ерігіп желіккен, үлкенге сәлемшіл, кішіге баташыл, әжені аялап, жеңгені паналап, ағаға жол, ініге жел бергіш «кіріп-шық» кезбе қонақтарды осылай атайды.

**Қылқыма қонақ.** Ол – ауыл ішіндегі, үй аралығындағы түтіні түзу шыққан үйді торып, құлқынын тойдыру үшін қолына тигенін, аузына түскенін қылқытып жалмай беретін ашқарақ, ар мен ұятты белге буған тойымсыз, қонақ.

**Құтты қонақ.** Қазақ халқында: «Құтты қонақ келсе, қой егіз табады», – деген нақыл бар. Бұл мейман – келген кезінде түскен отбасында бір жақсылық, қуаныш болатын қонақ.

**Ерулікті қонақ.** Қоныста отырған ауыл үстіне көшіп келген отбасын құрметтеп, ерулік асқа шақырылған қонақ.

Қазақтың тағы бір ерекшелігі – **қанағатшылдығы.** Қанағатшылдық адамның қолда барына, қол жеткізген табыстарына разы болып, шүкіршілік ету, көңіл қалауынан тыйылу, шыдамдылық, төзімділік таныту дегенді білдіреді. Қанағатшылдық – әдептіліктің басты белгісі. Ол адамның сана-сезімі мен іс-әрекетіндегі жақсы әдет. Қанағатты әдетке айналдырған жан өмір бойы соның игілігін көреді. Өйткені ол адамшылық жолдан тайдырмайды, аздың өзіне қанағат қылдырады. Сондай-ақ ол ашкөзділікке жібермейді, біреудің дүние-затына сұқтандырмайды, сұғанақтық жасаттырмайды. Сондықтан қанағатшыл кісі жұмсак, кішіпейіл де қарапайым болып, көптің құрметіне ие болады.

Қазақты қазақ ететін, басқа ұлттан даралап көрсететін қасиеті – оның **на­мысқойлығы, ұлттық рухы** болып табылады. «Намыс» ұғымы «қара шаңырақ» сияқты басқа тілге аударылмайды, ол тек қазаққа тән мінез-құлық Ол жеке адам­ның бойындағы адалдық, әділет­тілік, шыншылдық, ар, абырой, тек­тілік, көргенділік сияқты сапалық қасиеттерді бағалайтын кешенді мораль­дық-этикалық және әлеуметтік-психологиялық түсінік. Қазақ ер-азаматтары «Ерді намыс, қоянды қамыс өлтіреді» деп намысын қолдан бермеген, таптатпаған. «Ел намысы – ер намысы» деп барлық қасиеттерден биік қойған. Қазақтар ер жігіттің үш намысы бар дейді: бірінші – иманы, екіншісі – Отбасы, үшіншісі – Отаны. Намысы жоқ ерді өлген адамға теңеген Сөзіне тұрақсыз ерлерге «Қазақ емессің бе, намысың жоқ па?» деп намысын шыңдап отырған. Бұл сөз бастапқыда жеке адамға қаратыла айтылып, бертін келе жалпы ұғымға, ұлт намысына айналып кеткен.

**Ұлттық рух** – халықтың өзін-өзі тануымен айқындалатын, өскелең арман-мұраттарымен сипатталатын, елдік тұтастық идеясына негізделетін өміршеңдік күш-қуаты. Бұл дерексіз ұғым болғандықтан, оның мағынасы халық даналығында, көркем шығармаларда, халықтың рухани мұраларында ашылады. Бұл ұғым ел басына күн туғанда жауға қарсылық, тәуелсіздікке ұмтылу тұсында айқын аңғарылады. Бұл жөнінде Тұңғыш Президентіміз Н.Ә. Назарбаев «Рухы биік болмай, мықты тәуелсіз ел болмайды. Рухы биік елді ешкім жеңе алмайды. Рух деген – елдің тарихы, елдің тілі, елдің дәстүрі» деген болатын. Сонымен бірге Елбасы «Ұлттың бәсекеге қабілеттілігінің аса маңызды шарты – бұл әлемдік бәсекелестік үдерісінде табысқа жетуге мүмкіндік беретін күшті рух пен білім, яғни қазақстандық патриотизмді қалыптастыру» деп атап көрсеткен болатын [9]. Намысы бар ұлттың рухы да биік. Сондықтан, Қазақ елінің намысын қолдан бермеу үшін әрбір қазақстандық азаматтың бойында ұлттық намыс пен рух күшті болуы қажет. Сондықтан қазақтың жоғалтуға болмайтын жақсы жақтары – намысқойлық, ұлттық рухы.

**Қорыта келгенде***,* ұлттық мінез-құлық адамдарды біртұтас халық етіп жұмылдырушы, біріктіруші шарттың бірі. Әсіресе, қазіргі қазақ елі үшін мемлекеттік дәрежеде маңызды мәселелер өзектіленген тұста, өзінің ғасырлар бойы қалыптасқан, қанына сіңген ұлттық мінезін өз деңгейінде көрсету, ұлт болып сақталып қалудың амал-тәсіліне, өзегіне айналғандай.

Яғни, ұлттық болмысын, ұлттық мінезін қалыптастыра алмаған ұлт әр уақытта әлсіз, ол өзінің Отанын, жерін, елін, елім деген тұлғаларын қорғай алмайтын сондай бір шала күйде қала береді. Әр тұста, ел үшін іргелі істер туған кезде ұлттық мінезі жоқ халықтың басы қосылмай, содан өз тағдырына деген самарқаулық өрбіп, оның болашақта дамуына, қоғамының, мемлекетінің дамуына үлкен кедергіге айналады.

**Пайдаланған әдебиеттер:**

1. Р.С. Әмір. Егемендік және қазақ тілі. «Тіл таным», – 2002. №3.
2. Тер-Минасова С.Г.Тіл және мәдениетаралық коммуникация. – Алматы: Ұлттық аударма бюросы, 2018 жыл. – 320 бет.
3. Е.М. Верещагин, В.Г. Костомаров. Язык и культура. М., 1990, – 25 б.
4. Д.Б. Парыгин. Общественное настроение. М., 1966, – 74 б.
5. Н. Джандильдин. Природа национальной психологии. Алма-Ата, 1971, –122 б.
6. С.М. Арутюнян. Указ, соч., – 31 б.
7. Н.А. Ерофеев. Указ, соч., – 16 б.
8. Ю.В. Бромлей. Этнос и этнография. М., 1975, – 94 б.
9. Г Бёлль. В плену предрассудков //Литературная газета, 6.09.1966. цит. по кн.: Н. А. Ерофеев. Указ, соч., – 18 б.
10. Руслан Беген. Мемлекеттік тіл және ұлттық рух. adebiportal.kz. 07.07.2016
11. Сейілбек Мұсатаев. Қазақтың ұлттық намысының құны қанша? **//**"Ақиқат" журналы. 03.10.2014. <http://akikat.kazgazeta.kz/>
12. Дина Имамбай. Қазақтың ұлттық мінезі, ол қандай? «Ақиқат» журналы, 05.07. 2016
13. Нурекешова Г. Р., Джумагулова М. Ш., Ташенова Ж. А. Дүниенің тілдік бейнесін қалыптастырушы стереотиптер // Молодой ученый. – 2015 – №19. – Приложение «Казахстан». – С. 36-41.